
Az értékrend átadásának eszközei a koreai népmesékben

Kulcsszavak: értékítélet; folklór; világszemlélet; jutalom; büntetés
Az alapvetően a narratívák felszíne alatt meghúzódó jelenségek vizsgálatára fókuszáló mesetipológia kutatási területe és a jelenlegi szakirodalomban elterjedt elemzési módszerek egyaránt kevés figyelmet fordítanak magára a narratíva szövegére. A kutatási módszertan ezen hiányosságát felismerve jelen dolgozat célja egy olyan módszertan kidolgozása, mely lehetővé teszi a narratívák felszínének, vagyis magának a szövegnek az elemzését. A népmesék szövegének szisztematikus elemzése ugyanis hasznos kiegészítése lehet a történetek struktúrájának vizsgálata mellett a népmesékben tükröződő értékrend alaposabb feltárásához.
Jelen dolgozatban a Connaisances kiadó gondozásában megjelent Hagyományos koreai népmesék remekműgyűjtemény (Han'gukchŏllaedonghwagŏlchaksŏn [한국전래동화걸작선]) című koreai népmesegyűjtemény köteteiben megjelenő 68 népmese elemzésén keresztül mutatom be az értékrend közvetítésére szolgáló eszközöket és az alkalmazhatóságuk korlátait. A történetek szövegében megjelenő narratív eszközök vizsgálata mellett az értékítélet-közvetítő eszközök teljeskörű feltárása érdekében az elemzés részét képezi a jutalmak és büntetések rendszere, valamint a mesezárás szerepe is.
Az elemzés eredményeként ismertetem a narratív értékítélet-közvetítő eszközök általam felállított kategorizációs rendszerét, az egyes típusok általános jellegzetességeit és a különleges eseteket. Kitérek a külső megjelenés szerepének kérdéskörére, mely esetében amellett érvelek, hogy a koreai népmesékben a szereplő külső megjelenésének leírása nem tölt be értékítélet-közvetítő funkciót.
Az elemzett narratívák tükrében kiemelendő, hogy az egyes szereplők és cselekedetei morális megítélésének vizsgálata során érdemes elválasztani a büntetések és jutalmak rendszerét a mesezárástól, mivel ha az eredetileg negatív megítélésű szereplő személyisége megváltozott a történet végére, akkor a mese lezárása többnyire pozitív volt – ez önmagában azonban arra utalna, hogy a karakter mindvégig pozitív megítélésű szereplő volt. A büntetések és jutalmak rendszere használatának általános jellegzetességei között tárgyalom a megjelenési gyakoriság mellett a büntetések és jutalmak tipikus formáit. Bemutatom azokat az entitásokat, amelyeket a népmesék tükrében jogosultnak tartanak büntetések vagy jutalmak kiosztására, illetve kifejtem a különböző karaktertípusok szerepében tapasztalható eltéréseket. 



